CELEX: 52013PC0020
Language: mt
Date: 2013-01-28
Title: Proposta għal DEĊIŻJONI TAL-KUNSILL dwar il-preżentazzjoni, f’isem l-Unjoni Ewropea, ta’ applikazzjonijiet għal entrati ġodda fl-Anness VIII jew IX tal-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta' Riskju u d-Disponiment Minnhom

|
			
		
		
		52013PC0020
		
			Proposta għal DEĊIŻJONI TAL-KUNSILL dwar il-preżentazzjoni, f’isem l-Unjoni Ewropea, ta’ applikazzjonijiet għal entrati ġodda fl-Anness VIII jew IX tal-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta' Riskju u d-Disponiment Minnhom /* COM/2013/020 final - 2013/0011 (NLE) */
			
				
		
		
			
			   	MEMORANDUM TA’ SPJEGAZZJONI
1.           Il-Konvenzjoni ta’ Basilea
dwar il-Kontroll tal-Movimenti li Jaqsmu l-Fruntieri tal-Iskart ta' Riskju u
d-Disponiment Minnhom, li saret fit-22 ta’ Marzu 1989
(il-“Konvenzjoni ta’ Basilea"), tistabbilixxi proċedura ta’ kontroll
għall-esportazzjoni u l-importazzjoni tal-iskart ta’ riskju bejn
il-Partijiet. Il-Konvenzjoni daħlet fis-seħħ fl-1992 u issa
torbot 175 Parti. L-UE hija waħda mill-Partijiet
għall-Konvenzjoni ta’ Basilea.
2.           Il-proċedura sabiex
jiġu emendati l-annessi tal-Konvenzjoni ta’ Basilea hija rregolata
mill-Artikoli 17 u 18 tal-Konvenzjoni. Aktar speċifikament, kwalunkwe
emenda proposta għandha ssir minn Parti u tiġi kkomunikata
mis-Segretarjat lill-Partijiet kollha tal-inqas sitt xhur qabel il-laqgħa
li fiha tiġi proposta għall-adozzjoni. Barra minn hekk, kwalunkwe
emenda ta’ dan it-tip għandha tiġi adottata waqt laqgħa
tal-Konferenza tal-Partijiet u tista’ tidħol fis-seħħ sitt xhur
wara d-data li fiha d-Depożitarju jkun ħareġ notifika permezz
ta’ ċirkolari.
3.           L-applikazzjonijiet għal
entrati ġodda fl-Anness VIII jew IX tal-Konvenzjoni ta’ Basilea huma
rregolati mill-proċedura miftiehma fit-8 laqgħa tal-Konferenza
tal-Partijiet għall-Konvenzjoni ta' Basilea fl-ambitu tad-Deċiżjoni VIII/15
“Reviżjonijiet tal-proċedura għall-analiżi jew
l-aġġustament tal-listi ta' skart li hemm fl-Annessi VIII u IX”.
4.           Skont l-Artikolu 58
tar-Regolament (KE) Nru 1013/2006 tal-Parlament Ewropew u tal-Kunsill
tal-14 ta’ Ġunju 2006 dwar vjaġġi ta’ skart[1], l-annessi ta' dan ir-Regolament
jistgħu jiġu emendati skont il-proċedura stabbilita
bl-Artikolu 39 tad-Direttiva 2008/98/KE tal-Parlament Ewropew u
tal-Kunsill[2]
sabiex jittieħed kont tal-progress xjentifiku u tekniku. Skont
l-Artikolu 58(1) tar-Regolament (KE) Nru 1013/2006, it-tipi ta’ skart
jistgħu jiġu miżjuda mal-Annessi IIIA, IIIB, IV jew V fuq
bażi provviżorja sakemm tittieħed deċiżjoni dwar
l-inklużjoni tagħhom fl-annessi rilevanti tal-Konvenzjoni ta' Basilea
jew tad-Deċiżjoni C(2001)107/Finali tal-Kunsill tal-OECD li
tikkonċerna r-reviżjoni tad-Deċiżjoni C(92)39/Finali
dwar il-kontroll tal-movimenti transkonfini ta’ skarti destinati għal
operazzjonijiet ta’ rkupru.
5.           Wara l-introduzzjoni ta’
emenda fl-Anness IIIA, IIIB, IV jew V tar-Regolament (KE)
Nru 1013/2006, ikun meħtieġ, sabiex tinżamm il-konsistenza,
li jiġu ppreżentati, f’isem l-Unjoni Ewropea, l-applikazzjonijiet
meħtieġa għall-entrati korrespondenti fl-Anness VIII jew IX
tal-Konvenzjoni ta’ Basilea dwar il-Kontroll tal-Movimenti li Jaqsmu
l-Fruntieri tal-Iskart ta' Riskju u d-Disponiment Minnhom.
6.           Skont il-proċedura
miftiehma fit-8 laqgħa tal-Konferenza tal-Partijiet għall-Konvenzjoni
ta' Basilea fl-ambitu tad-Deċiżjoni VIII/15, kwalunkwe emenda
proposta għandha ssir minn Parti u tiġi kkomunikata mis-Segretarjat
lill-Partijiet kollha tal-inqas sitt xhur qabel il-laqgħa li fiha
tiġi proposta għall-adozzjoni. Kwalunkwe emenda ta’ dan it-tip
għandha tiġi adottata waqt laqgħa tal-Konferenza tal-Partijiet u
tista’ tidħol fis-seħħ sitt xhur wara d-data li fiha
d-Depożitarju jkun ħareġ notifika permezz ta’ ċirkolari.
2013/0011 (NLE)
Proposta għal
DEĊIŻJONI TAL-KUNSILL
dwar il-preżentazzjoni, f’isem l-Unjoni
Ewropea, ta’ applikazzjonijiet għal entrati ġodda fl-Anness VIII
jew IX tal-Konvenzjoni ta’ Basilea dwar il-Kontroll tal-Movimenti li Jaqsmu
l-Fruntieri tal-Iskart ta' Riskju u d-Disponiment Minnhom
IL-KUNSILL TA' L-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 191(1),
flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Bħala Parti
għall-Konvenzjoni ta’ Basilea dwar il-Kontroll tal-Movimenti li Jaqsmu
l-Fruntieri tal-Iskart ta' Riskju u d-Disponiment Minnhom, l-Unjoni Ewropea
tista’ tagħmel proposti għal emendi tal-annessi tal-Konvenzjoni ta’
Basilea.
(2)       L-applikazzjonijiet għal
entrati ġodda fl-Anness VIII jew IX tal-Konvenzjoni ta’ Basilea huma
rregolati mill-proċedura miftiehma fit-8 laqgħa tal-Konferenza
tal-Partijiet għall-Konvenzjoni ta' Basilea fl-ambitu tad-Deċiżjoni VIII/15
“Reviżjonijiet tal-proċedura għall-analiżi jew
l-aġġustament tal-listi ta' skart li hemm fl-Annessi VIII u IX”.
(3)       Wara l-introduzzjoni ta’
emenda fl-Anness IIIA, IIIB, IV jew V tar-Regolament (KE)
Nru 1013/2006 tal-Parlament Ewropew u tal-Kunsill
tal-14 ta’ Ġunju 2006 dwar vjaġġi ta’ skart[3], jidher li jkun
meħtieġ li tiġi żgurata l-konsistenza mal-Anness VIII
jew IX tal-Konvenzjoni ta’ Basilea billi dawn jiġu emendati kif ikun
xieraq.
(4)       Għalhekk, l-Unjoni
għandha tippreżenta l-applikazzjonijiet meħtieġa
fir-rigward tal-entrati li jidhru fl-Anness IIIA, IIIB, IV jew V
tar-Regolament (KE) Nru 1013/2006 li jistgħu jiddaħħlu
fl-Anness VIII jew IX tal-Konvenzjoni ta’ Basilea.
(5)       B’kunsiderazzjoni
għal-laqgħa tal-Partijiet għall-Konvenzjoni ta' Basilea li fiha
qiegħda tiġi proposta għall-adozzjoni emenda
tal-Anness VIII jew IX tal-Konvenzjoni, huwa xieraq li l-Unjoni
tippreżenta, lis-Segretarjat tal-Konvenzjoni ta’ Basilea,
l-applikazzjonijiet meħtieġa għal entrati ġodda f’dawn
l-annessi minn tal-inqas sitt xhur qabel din il-laqgħa.
ADOTTA DIN ID-DEĊIŻJONI: 
Artikolu 1
Wara l-introduzzjoni ta’ emenda li
ddaħħal entrati ġodda fl-Anness IIIA, IIIB, IV jew V
tar-Regolament (KE) Nru 1013/2006 li jkunu jistgħu
jiddaħħlu fl-Anness VII jew IX tal-Konvenzjoni ta’ Basilea dwar
il-Kontroll tal-Movimenti li Jaqsmu l-Fruntieri tal-Iskart ta' Riskju u
d-Disponiment Minnhom, l-Unjoni għandha tippreżenta
l-applikazzjonijiet neċessarji fl-ambitu tal-Konvenzjoni.
Artikolu 2
Il-Kummissjoni għandha tikkomunika dawn
l-applikazzjonijiet lis-Segretarjat tal-Konvenzjoni ta’ Basilea tal-inqas sitt
xhur qabel il-laqgħa li jmiss tal-Partijiet għall-Konvenzjoni.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 190, 12.7.2006, p.1
[2]               ĠU L 312, 22.11.2008, p.3
[3]               ĠU L 190, 12.7.2006, p.1